懷青山草堂
作者：郭祥正
朝代：宋

paragraphs: 三峰連延一峰尊，龍山白紵如兒孫。
重岡複嶺控官道，北望金陵真國門。
淙流奔激灑河漢，兩溪直接丹湖源。
松荒檜老古佛刹，雞鳴春晚桃花村。
石崩廢井謝公宅，龜仆斷碣長庚墳。
斯人白骨已化土，英氣往往成烟雲。
我昔棄官結茅宇，九品青衫安足數。
竹筒盛酒騎白牛，醉眠看天與天語。
如何蹭蹬隨辟書，十年又向風塵趨。
只今兩鬢滿霜雪，功業不成思舊廬。
山花解忘憂，山鳥名提壺。
四鄰未必便棄我，三徑荒草還堪鋤。
烏泥田肥種秫稻，紫蓴味美饒嘉魚。
盈缸釀酒邀客飲，林下散髮時時梳。
誰人縶爾不歸去，自問此心無乃愚。